Сабантуйны Рио-де-Жанейродагы карнавал сыман берничә көнгә озынайтырга җыеналар

	Быелдан башлап Казанда Сабантуйны бер генә көн түгел, ә Рио-де-Жанейрода узучы карнавал кебек берничә көн дәвамында бәйрәм итә башларга җыеналар. Бу хакта Татарстанның Туризм  агентлыгы җи­тәк­чесе Сергей Иванов журналистлар белән очрашуда хәбәр итте. 	 Аның сүзләренчә, 2013 елда Татарстанда туризм өлкәсеннән 8,3 млрд сум табыш алынган. ”Бу әле – туристлар яшәү өчен түләгән акча гына. Аңа кафе, ресторан, экскурсия чыгымнары кер­мәгән. Чынлыкта бу сан тагын да зуррак”, – ди Иванов. Республикада март башында булдырылган Туризм агентлыгының төп бурычы – шушы санны арттыру. “Президент 2020 елга туристлар санын ике тапкыр арттыру – 3,5 миллионга җиткерү бурычын куйды. Ул республикага изге урыннарны күрер­гә килү­челәргә аерым игътибар юнәлтү кирәклеген әйт­те. Мәсәлән, икона Казанской Божьей матери, борынгы Болгар шәһәрлеге. Шулай ук Президент Россия төбәк­ләре һәм чит илләрдәге татар диаспорасы белән эш­ләргә кирәк, диде”, – дип сөйләде Иванов.

Казанга һәм Татарстанга туристларны җәлеп итү өчен Сабантуйны, озынайтып, бер­­­­ничә көн дәвамында бәй­рәм итәргә җыеналар. Сабантуй үзе мәйданда элек­кечә бер генә көн узачак. Ә аңа кадәр берничә көн дәва­мында Казан урамнарында мәйдан җыю оештырырга ниятли­ләр. Махсус билгелән­гән урам­нардан җигүле атлар узар, сөлге бәйләнгән колгалар күтәреп, татарча киенгән егет-кызлар җырлап үтәр, оешма җитәк­челәре Са­бантуйга дигән бүләк­ләрен би­редә тапшыра алыр, уеннар оештырылыр дип көтелә. “Бәйрәмне Ка­занның төрле районнарында уздыру нияте дә бар. Әлеге тәкъдим инде узган ел ук тормышка ашасы иде, әмма Универсиада узу сәбәпле, иминлек максатларында аны кичектерер­гә мәҗ­бүр булдык. Быел ул гамәлгә ашар дип уйлыйбыз”, – дип сөйлә­де Татар­станның ресторатор һәм отельерлар ассоциациясе ида­рәсе рәисе Зөфәр Гаязов. 
	---	
Ватаным Татарстан

	№ --- | 12.03.2014	


